Preglednica 1 prikazuje finančni okvir za EU-28 v cenah iz leta 2011, kakor je bil vključen v Prilogo I k uredbi o VFO in prilagojen v skladu s členom 3(1) in členom 5.

Združeno kraljestvo je 29. marca 2017 v skladu s členom 50 Pogodbe o Evropski uniji (PEU) Evropski svet uradno obvestilo o svoji nameri, da bo izstopilo iz Evropske unije. Evropski svet je 21. marca 2019 v dogovoru z Združenim kraljestvom sklenil to obdobje pod določenimi pogoji podaljšati, 11. aprila 2019 pa je sprejel sklep o dodatnem podaljšanju pod določenimi pogoji do 31. oktobra 2019, pri čemer Združeno kraljestvo v tem času ostane država članica Unije. V skladu s pogoji iz osnutka Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, o katerem sta Evropska unija in Združeno kraljestvo sprejela dogovor 25. novembra 2018, vendar še ni bil ratificiran, bi se Pogodbi za Združeno kraljestvo prenehali uporabljati 1. januarja 2021.

Zaradi veljavnosti sklepa o sistemu virov lastnih sredstev iz leta 2014 so bile zgornje meje lastnih sredstev in zgornje meje odobritev za prevzem obveznosti prilagojene novim podatkom o BND v skladu z evropskim sistemom računov (ESR 2010). Najvišji znesek lastnih sredstev je zdaj določen v višini 1,20 % BND (prej: 1,23 %), najvišji znesek obveznosti pa v višini 1,26 % BND (prej: 1,29 %).

Obenem Komisija izračuna razliko, ki je na voljo do zgornje meje lastnih sredstev, določene na podlagi novega sklepa o sistemu virov lastnih sredstev iz leta 2014 (2014/335/EU, Euratom), absolutni znesek varnostne rezerve iz člena 13 uredbe o VFO, skupno razliko v okviru zgornje meje za plačila iz člena 5, skupno razliko v okviru zgornje meje za obveznosti iz člena 14 ter zneske, ki se dajo na razpolago instrumentu prilagodljivosti na podlagi drugega pododstavka člena 11(1). Poleg tega se po prerazporeditvah med prvim stebrom in razvojem podeželja prilagodi posebna zgornja meja za razdelek 2 v zvezi z odhodki, povezanimi s trgom, in neposrednimi plačili.

V skladu s členom 6(1) uredbe o VFO Komisija vsako leto pred začetkom proračunskega postopka za leto n+1 opravi tehnično prilagoditev večletnega finančnega okvira v skladu z gibanjem bruto nacionalnega dohodka (BND) EU in cen ter rezultate sporoči Svetu in Evropskemu parlamentu. Kar zadeva cene, so zgornje meje odhodkov v tekočih cenah določene na podlagi fiksnega 2-odstotnega letnega deflatorja, določenega v členu 6(2) uredbe o VFO. Kar zadeva gibanje BND, to sporočilo vključuje najnovejše razpoložljive gospodarske napovedi.

V skladu s členom 3(1) uredbe o VFO se posebna zgornja meja za razdelek 2 v zvezi z odhodki, povezanimi s trgom, in neposrednimi plačili (prvi steber) v obdobju 2014–2020 prilagodi po prerazporeditvah med prvim in drugim stebrom v skladu s pravnim aktom, ki določa te prerazporeditve. Skupni znesek zgornje meje za razdelek 2 se ne spremeni.

Prva prilagoditev: posebna zgornja meja za razdelek 2 je bila prvič prilagojena v okviru tehnične prilagoditve VFO za leto 2015. Ta prilagoditev, kot je podrobno prikazana v prvi preglednici spodaj, je bila vključena v Izvedbeno uredbo Komisije (EU) št. 367/2014 z dne 10. aprila 2014.

Druga prilagoditev: dva kroga prerazporeditev med stebroma skupne kmetijske politike (SKP) sta bila vključena v tehnično prilagoditev VFO za leto 2016 (glej drugo preglednico spodaj). Te prerazporeditve so v skladu s prožnostjo med stebroma iz člena 136a Uredbe Sveta (ES) št. 73/2009 in člena 14 Uredbe (EU) št. 1307/2013 ter ocenjenim rezultatom zmanjšanja neposrednih plačil iz člena 7(2) slednje uredbe. Prvi krog prerazporeditev je določen v Delegirani uredbi Komisije (EU) št. 994/2014 z dne 13. maja 2014 in vključen v Izvedbeno uredbo Komisije (EU) št. 1089/2014 z dne 16. oktobra 2014. Drugi krog prerazporeditev je določen v Delegirani uredbi Komisije (EU) št. 1378/2014 z dne 17. oktobra 2014 in vključen v Izvedbeno uredbo Komisije (EU) 2015/141 z dne 29. januarja 2015.

Nepredvidena manjša prilagoditev je bila opravljena, ko je bila zakonodaja za izvajanje pravil Unije o neposrednih plačilih v Walesu leta 2015 razveljavljena z odredbo nacionalnega sodišča. Ta sprememba je določena v Delegirani uredbi Komisije (EU) 2016/142 z dne 2. decembra 2015 in vključena v Izvedbeno uredbo Komisije (EU) 2016/257 z dne 24. februarja 2016.

Komisija je bila o pregledu prerazporeditev med stebroma za proračunski leti 2019 in 2020 obveščena do 1. avgusta 2017, pri čemer so prerazporeditve določene v Delegirani uredbi Komisije (EU) 2018/162 z dne 23. novembra 2017 in vključene v Izvedbeno uredbo Komisije (EU) 2018/288 z dne 19. februarja 2018 (glej četrto preglednico spodaj).

Rok za predložitev obvestil Komisiji za zadnji krog prerazporeditev znotraj tega VFO je bil 1. avgust 2018. Ena država članica je Komisijo obvestila o svoji odločitvi, da bo zmanjšala znesek neposrednih plačil, in o ocenjenem rezultatu zmanjšanja. Rezultat je bil določen v Delegirani uredbi Komisije (EU) 2019/71 z dne 9. novembra 2018 in vključen v Izvedbeno uredbo Komisije 2019/445 z dne 19. marca 2019 (glej peto preglednico spodaj).

Spremembo posebne zgornje meje za razdelek 2 v tekočih cenah je treba zaradi tehnične prilagoditve preglednice VFO, ki vsebuje zneske v cenah iz leta 2011, pretvoriti v cene iz leta 2011. V ta namen se neto zneski najprej pretvorijo v cene iz leta 2011 z uporabo 2-odstotnega fiksnega deflatorja. Ta znesek se nato zaokroži navzgor, da se oblikuje prilagojena posebna zgornja meja, saj so zgornje meje VFO lahko izražene samo v milijonih eurov. Samo s tako zaokrožitvijo navzgor je mogoče zagotoviti, da je posebna zgornja meja VFO vedno višja od neto zneskov, ki so na voljo za odhodke v okviru Evropskega kmetijskega jamstvenega sklada (EKJS). Majhna razlika, ki pri tem nastane, ne pomeni razpoložljive razlike do zgornje meje, temveč nastane izključno kot posledica zaokrožitve, saj morajo biti vse številke v preglednici VFO izražene v milijonih eurov. Komisija bo za vsak letni proračun uporabila natančne neto zneske, ki so na voljo za odhodke EKJS. Enak pristop je bil uporabljen tudi pri prejšnjih tehničnih prilagoditvah VFO.

V spodnji preglednici je prikazan neto rezultat prerazporeditev med stebroma SKP in njihov učinek na posebno zgornjo mejo razdelka 2.

3.Skupna razlika v okviru zgornje meje za plačila

Na podlagi člena 5 uredbe o VFO Komisija prilagodi zgornjo mejo za plačila za obdobje 2015–2020 navzgor za znesek, ki ustreza razliki med izvršenimi plačili in zgornjo mejo za plačila VFO leta n–1. Vsaka prilagoditev navzgor se v celoti izravna z ustreznim znižanjem zgornje meje za plačila za leto n–1 v stalnih cenah iz leta 2011.

Pri tehnični prilagoditvi za leto 2016 je bila preostala razlika do zgornje meje za leto 2014 (104 milijoni EUR v tekočih cenah) prenesena v leto 2015 (106 milijonov EUR v tekočih cenah), zgornje meje pa so bile ustrezno prilagojene. Pri tehnični prilagoditvi za leto 2017 je bila preostala razlika do zgornje meje za leto 2015 (1 288 milijonov EUR) prenesena v obdobje 2018–2020. Pri tehnični prilagoditvi za leto 2018 je bila preostala razlika do zgornje meje za leto 2016 (13 991 milijonov EUR) prenesena v obdobje 2018–2020. Pri tehnični prilagoditvi za leto 2019 je bila preostala razlika do zgornje meje za leto 2017 (16 414 milijonov EUR) prenesena v obdobje 2019–2020. Pri letošnji tehnični prilagoditvi se izračuna skupna razlika v okviru zgornje meje za plačila za leto 2018.

Plačila za druge posebne instrumente se obravnavajo, kot da presegajo zgornje meje VFO. Zgornja meja za plačila za leto 2018 je znašala 154 565 milijonov EUR v tekočih cenah. Plačila, izvršena v letu 2018, znašajo 144 369,8 milijona EUR. Ta znesek vključuje izvršena plačila v okviru odobritev plačil, odobrenih v proračunu za leto 2018 (142 694,6 milijona EUR), in prenose iz leta 2018 v leto 2019 (1 675,1 milijona EUR). Plačila za posebne instrumente so izključena iz izvršenih plačil (1 060,8 milijona EUR, od tega 1 060,6 milijona EUR izvršenih in 0,2 milijona EUR prenesenih). Zato se pri izračunu skupne razlike v okviru zgornje meje za plačila upošteva znesek izvrševanja v višini 143 309,0 milijona EUR (142 694,6 milijona EUR + 1 675,1 milijona EUR – 1 060,8 milijona EUR).

Vsi prenosi iz leta 2017 v leto 2018 so bili za namene izračuna skupne razlike v okviru zgornje meje za plačila za leto 2017 obravnavani kot izvršeni, vendar vsi dejansko niso bili izvršeni. Zato je zapadle prenose treba dodati k izračunu, saj dejansko pomenijo nezadostno izvrševanje. Zapadli prenosi iz leta 2017 v leto 2018 znašajo 129,7 milijona EUR, od tega 0,07 milijona EUR za posebne instrumente. Skupni upoštevani znesek zapadlih prenosov tako znaša 129,6 milijona EUR.

Preostala razlika v okviru zgornje meje za plačila za leto 2018 znaša 11 385,5 milijona EUR v tekočih cenah (tj. 154 566 milijonov EUR – 143 309,0 milijona EUR + 129,6 milijona EUR).

Zaradi prenosov skupne razlike v okviru zgornje meje za plačila v prejšnjih letih se v leto 2020 prenese le 183 milijonov EUR (v cenah iz leta 2011), tj. preostali znesek pod pragom, ki znaša 13 milijard EUR. To pomeni, da se skupna zgornja meja za plačila za obdobje 2014–2020 v cenah iz leta 2011 ne spremeni, v tekočih cenah pa se skupna zgornja meja za plačila poveča za 9 milijonov EUR.